b'\n_START_ARTICLE_\nSegerseni\n_START_SECTION_\nDokazi\n_START_PARAGRAPH_\nSegerseni je dokazan na enem ali dveh skalnih napisih v Umbarakabu ((Hor-Dehmit) v Spodnji Nubiji. Segersenijevo prestolno ime na enem od napisov ostaja sporno, ker je grobo vklesano in zelo po\xc5\xa1kodovano zaradi vremena. Bralo bi se lahko Menhkare ali Vad\xc5\xbekare. Bolj verjetno je prvo ime. Eden od napisov opisuje morda vojno v neimenovani pokrajini Persenbeta. _NEWLINE_Segerseni ni omenjen na nobenem seznamu egip\xc4\x8danskih kraljev.\n_START_SECTION_\n\xc5\xbdivljenjepis\n_START_PARAGRAPH_\nSegerseni je morda privzel titularij egip\xc4\x8danskih faraonov, vendar ni dokazan nikjer izven Nubije. Najverjetneje je bil samo pretendent za egip\xc4\x8danski ali nubijski prestol s sede\xc5\xbeem v Spodnji Nubiji v enem od politi\xc4\x8dno te\xc5\xbeavnih obdobij Egipta: ali na za\xc4\x8detku prvega vmesnega obdobja Egipta ali v drugem vmesnem obdobju Egipta ali proti koncu vladanja Mentuhotepa IV. iz Enajste dinastije ali na za\xc4\x8detku vladanja Amenemheta I. iz Dvanajste dinastije. Za egiptologe sta bolj verjetni zadnji mo\xc5\xbenosti, predvsem zato, ker sta oba omenjena faraona imela te\xc5\xbeave s priznanjem zakonitosti svoje vladavine. _NEWLINE_Znano je, da je Amenemhet I. poslal Hnumhotepa I., zvestega velikega predstojnika Ori\xc5\xa1kega noma (16. nom Gornjega Egipta) s sede\xc5\xbeem na Elefantini v Nubijo z nalogo, da zatre tamkaj\xc5\xa1nji upor. Vodja upora ni znan. Domneva se, da je to bil Segerseni, vendar bi lahko bila tudi Ijibhentre ali Kakare Ini, ki sta vladala v istem obdobju. Tudi onadva sta bila verjetno pretendenta za egip\xc4\x8danski prestol. Povezave med njima in s Segersenijem niso znane. \xc4\x8ce je bil Segerseni resni\xc4\x8dno sovra\xc5\xbenik Amenemheta I., bi se lahko vojskoval na strani Mentuhotepa IV. ali za svoje Nubijsko kraljestvo. Dejstvo je, da je Nubija v drugem vmesnem obdobju postala neodvisna, kar dokazujejo vojni pohodi Mentuhotepa II. v to pokrajino, ki so potekali samo 40 let pred domnevno Segersenijevo vladavino.'